Bejaarde op kleinhoewe met breekyster aangerandFrans van Loggerenberg ná die aanval. Foto: Verskaf Niemand is nog in hegtenis geneem nie nadat ŉ bejaarde man Dinsdag in die vroeë oggendure op ŉ kleinhoewe in Noordwes deur twee boosdoeners met ŉ breekyster aangerand is terwyl hy geslaap het. Frans van Loggerenberg (70) het in sy huis op die kleinhoewe in die De Wildt-omgewing geslaap, toe aanvallers hom oor sy kop en bene begin slaan het. Rubin van Rooyen, ŉ lid van die plaaslike buurtwag wat kort ná die aanval op die toneel was, het aan Maroela Media gesê Van Loggerenberg het ŉ hartprobleem en het aan die slaap geraak voordat hy sy deur kon sluit. Die boosdoeners het kort ná middernag deur die oop deur toegang tot die huis verkry. Volgens Van Rooyen is daar drie huise op die kleinhoewe, maar Van Loggerenberg bly alleen in sy huis. “Toe hulle hom slaan, het hy net begin skree. Sy bure bly amper reg langsaan en het hom gehoor en die ligte aangesit. Dit het die verdagtes vermoedelik die skrik op die lyf gejaag, want hulle het daarna gevlug.” Volgens Van Rooyen is net ŉ selfoon, beursie en ŉ paar items uit die huis gesteel. “Frans het net twee aanvallers in sy huis gesien, maar ons het vier tot ses mense se spore buite die huis gekry. Ons weet nie of dit nóg verdagtes was of mense wat net vroeër buite geloop het nie,” het Van Rooyen gesê. Van Rooyen het gesê Van Loggerenberg het oop wonde en erge kneusplekke opgedoen, maar het geweier om hospitaal toe te gaan. ŉ Buurvrou het sy wonde verbind. Volgens mediaberigte is hy wel later die dag na ‘n hospitaal geneem. Konst. Matsobane Mabusela, woordvoerder van die polisie, het die voorval aan Maroela Media bevestig en gesê ŉ saak van huisbraak word ondersoek.